ซีมิโก้-เคจีไอส่งDWเทรดสัปดาห์หน้า
เคที ซีมิโก้ ส่ง 4 DW อายุ 6 เดือน เทรด 3 มิ.ย.นี้ ส่วนเคจีไอเสนอ 6 ตัว ซื้อขาย 4 มิ.ย.
2 มิ.ย. 2556

เคที ซีมิโก้ ส่ง 4 DW อายุ 6 เดือน เทรด 3 มิ.ย.นี้ ส่วนเคจีไอเสนอ 6 ตัว ซื้อขาย 4 มิ.ย.
บริษัทหลักทรัพย์ เคที ซีมิโก้ ออกใบสำคัญแสดงสิทธิในหุ้นสามัญ (DW) ประเภทสิทธิในการซื้อ (Call Warrant) อายุ 6 เดือน ได้แก่ BTS18CA อิงหุ้นบริษัท บีทีเอส กรุ๊ป โฮลดิ้งส์ (BTS) มีราคาใช้สิทธิ 7.25 บาท อัตราการใช้สิทธิ 5 DW ต่อ 1 หุ้นสามัญ
CPAL18CA อิงหุ้นบริษัท ซีพี ออลล์ (CPALL) ราคาใช้สิทธิ 35.25 บาท อัตราการใช้สิทธิ 25 DW ต่อ 1 หุ้น JAS18CA อิงหุ้นบริษัท จัสมิน อินเตอร์เนชั่นแนล (JAS) ราคาใช้สิทธิ 7 บาท อัตราการใช้สิทธิ 5 DW ต่อ 1 หุ้น และ TUF18CA อิงหุ้นบริษัท ไทยยูเนี่ยน โฟรเซ่น โปรดักส์ (TUF) ราคาใช้สิทธิ 47.5 บาท มีอัตราการใช้สิทธิที่ 25 DW ต่อ 1 หุ้น โดยทั้งหมดนี้จะเริ่มเสนอขายในวันที่ 3 มิ.ย.นี้
นอกจากนี้ ตลาดหลักทรัพย์แห่งประเทศไทย กำหนดให้ DW ที่ออกโดยบริษัทหลักทรัพย์ เคจีไอ (ประเทศไทย) จำนวน 6 ตัว เข้าซื้อขายในวันที่ 4 มิ.ย. 2556 อาทิ PTTG13PD อิงหุ้นบริษัท พีทีที โกลบอล เคมิคอล ประเภทสิทธิในการขาย (Put Warrant) จำนวน 25 ล้านหน่วย ราคา 2 บาท มูลค่ารวม 50 ล้านบาท SCB13CE อิงหุ้นธนาคารไทยพาณิชย์ ประเภทสิทธิในการซื้อ (Call Warrant) จำนวน 33.80 ล้านหน่วย ราคา 1.48 บาท มูลค่ากว่า 50 ล้านบาท
BTS13CD อิงหุ้นบริษัท บีทีเอสฯ จำนวน 50 ล้านหน่วย ราคา 1 บาท มูลค่ารวม 50 ล้านบาท ครบกำหนดวันที่ 10 ม.ค. 2557
มาร์เก็ตติง เปิดเผยว่า บริษัทหลักทรัพย์ (บล.) ให้ความสนใจขาย DW ออกมามาก โดยตลาดสินค้านี้มี บล.บัวหลวง เป็นผู้นำ เพราะนักลงทุนให้ความสนใจใช้เป็นเครื่องมือในการบริหารความเสี่ยงและนำไปใช้เก็งกำไร โดยเฉพาะช่วงนี้ที่ตลาดหุ้นผันผวนสูง
“DW สามารถเล่นได้ทั้งตลาดหุ้นขาขึ้นและขาลง หากแนวโน้มตลาดไม่สดใส เพราะมีความกังวลเรื่องธนาคารกลางสหรัฐหรือเฟดส่งสัญญาณว่าจะลดหรือยกเลิกมาตรการคิวอี นักลงทุนควรเข้าไปซื้อประเภทสิทธิในการขาย (Put Warrant) ซึ่งราคาของ DW จะมีการแกว่งตัวสูงกว่าราคาหุ้นสามัญและใช้เม็ดเงินลงทุนในจำนวนที่น้อยกว่า เพื่อต้องการกำไรก้อนโต แต่หากมองราคาหุ้นหรือตลาดผิดพลาดก็จะมีโอกาสขาดทุนสูงเช่นเดียวกัน” แหล่งข่าวเปิดเผย
ทั้งนี้ วันที่ 31 พ.ค. DW ประเภทสิทธิในการซื้อ (Call Warrant) ของ บล.เมย์แบงก์ กิมเอ็ง (ประเทศไทย) เข้าซื้อขายในตลาดทั้งหมด 12 ตัว อาทิ ADVA42CD อิงหุ้นบริษัท แอดวานซ์ อินโฟร์ เซอร์วิส (ADVANC) ปิดที่ 0.78 บาท ลดลง 0.22 บาท หรือ 22% จากราคาอ้างอิง 1 บาท เนื่องจากราคาหุ้นแม่ลดลง 13 บาท หรือ 4.71% ปิดที่ 263 บาท
ขณะที่ AOT42CD อิงหุ้นบริษัท ท่าอากาศยานไทย (AOT) ปิดที่ 1.82 บาท เพิ่ม 0.82 บาท หรือ 82% จากราคาอ้างอิง 1 บาท หลังจากราคาหุ้นแม่เพิ่มขึ้นเพียง 4 บาท หรือ 2.21% ปิดที่ 185 บาท